**LĪGUMS Nr. SKUS \_\_/23**

Nestandarta mēbeļu izgatavošanas, uzstādīšanas un piegādes pakalpojuma sniegšana

|  |  |
| --- | --- |
| Rīgā | *Datums skatāms laika zīmogā* |

**VSIA “Paula Stradiņa klīniskā universitātes slimnīca”**, reģ. Nr. 40003457109, kuru, pamatojoties uz statūtiem un 10.12.2020. valdes lēmumu “Par pilnvarojumu (paraksttiesību) piešķiršanu” (10.12.2020. valdes sēdes protokols Nr. 57 p. 8) pārstāv valdes priekšsēdētājs Rinalds Muciņš (turpmāk – Pasūtītājs), no vienas puses un

**SIA “\_\_\_\_\_\_”,** kas reģistrēta komercreģistrā ar vienoto reģistrācijas Nr. \_\_\_\_\_\_\_\_, kuru saskaņā ar statūtiem pārstāv \_\_\_\_\_ (turpmāk – Izpildītājs), no otras puses (abi kopā – Līdzēji), pamatojoties uz iepirkuma „Nestandarta mēbeļu izgatavošanas, piegādes un uzstādīšanas pakalpojumu sniegšanu”, ID Nr. PSKUS 2023/\_\_, rezultātiem un, saskaņā ar Piegādātāja iesniegto piedāvājumu, noslēdz šādu līgumu (turpmāk – Līgums):

1. **Līguma priekšmets**
	1. Līguma priekšmets ir nestandarta mēbeļu izgatavošana, piegāde un uzstādīšana, saskaņā ar Tehnisko – finanšu piedāvājumu (Līguma 1.pielikums) – turpmāk Prece.
	2. Izpildītājs apņemas izgatavot, piegādāt un uzstādīt Pasūtītāja vajadzībām nepieciešamās Preces. Materiālu veids, no kura jāizgatavo Preces, un cenas (EUR) noteiktas Līguma pielikumā Nr.1., kas ir līguma neatņemama sastāvdaļa.
	3. Pasūtītājs veic pasūtījumu pēc nepieciešamības, par kuru apjomu un piegādes termiņu Pasūtītājs un Izpildītājs vienojas, izdarot pasūtījumu telefoniski vai izmantojot elektronisko pastu.
	4. Izpildītājs atbild par izgatavotās, piegādātās un uzstādītās Preces kvalitāti un sedz Pasūtītājam visus pierādītos ar Preces neatbilstību kvalitātei saistītos zaudējumus.
	5. Precei ir jābūt iepakotai tā, lai pie transportēšanas un glabāšanas saglabātos nemainīga Preces kvalitāte.
2. **pREČU IZGATAVOŠANA UN PIEGĀDE**
	1. Izpildītājs izgatavo, piegādā un uzstāda kvalitatīvu un Tehniskajam - finanšu piedāvājumam (Līguma pielikums Nr.1) atbilstošu Preci.
	2. Izpildītājs Preces piegādā uz šādu Preču pasūtījumā norādīto piegādes vietu: VSIA „Paula Stradiņa klīniskā universitātes slimnīca”, Pilsoņu iela 13, Rīga.
	3. Pasūtītājs veic pasūtījumu pēc nepieciešamības un pa telefonu vai izmantojot elektronisko pastu, sazinoties ar Līguma 2.13.apakšpunktā norādīto Izpildītāja kontaktpersonu.
	4. Pēc Pasūtītāja pasūtījuma saņemšanas Līguma 2.3. punktā noteiktajā kārtībā, Izpildītājs 2 (divu) darba dienu laikā ierodas Pasūtītāja norādītajā vietā, lai uzsāktu tāmēšanas darbus. Izpildītājs sagatavo tāmi un saskaņo to ar Pasūtītāju 5 (piecu) darba dienu laikā.
	5. Izpildītājs izgatavo Pasūtītāja pasūtītās Preces, piegādā tās un uzstāda 15 (piecpadsmit) darba dienu laikā pēc tāmes saskaņošanas brīža. Līdzējiem vienojoties var tikt noteikt cits Preču piegādes termiņš.
	6. Izpildītājs nodrošina Preču piegādi, izkraušanu un uzstādīšanu, izmantojot savu transportu un darbaspēku.
	7. Līdzēji vienojas, ka Izpildītājs rēķinus un aktus par savstarpējo norēķinu salīdzināšanu iesniedz elektroniskā formā un tie būs derīgi bez paraksta un zīmoga. Rēķini un akti par savstarpējo norēķinu salīdzināšanu tiek nosūtīti elektroniski uz Pasūtītāja elektronisko pasta adresi: rekini@stradini.lv.
	8. Pasūtītājs, pieņemot Preci, ir tiesīgs pārbaudīt Preces atbilstību Līguma noteikumiem, pasūtījumam un pārbaudīt Preces kvalitāti. Ja Prece atbilst visām prasībām Līdzēji paraksta Preču pavadzīmi – rēķinu. Ja Prece neatbilst visām prasībām, Pasūtītāja pārstāvis sagatavo Preces defektu aktu un nodod to Izpildītājam. Preces neatbilstības gadījumā Pasūtītājs ir tiesīgs nepieņemt un neapmaksāt Preces.
	9. Izpildītājs pieņem atpakaļ no Pasūtītāja Līgumam neatbilstošās Preces un veic nepieciešamās darbības defektu novēršanai 5 (piecu) darba dienu laikā no Preču defektu akta sagatavošanas dienas, par saviem līdzekļiem.
	10. Jautājumu par Preces defektu aktā norādītā pamatotību izlemj Līdzēju pārstāvji Preces defektu akta sastādīšanas brīdī. Ja pārstāvji nevar vienoties, Līdzējiem ir tiesības pieaicināt neatkarīgu ekspertu, kura pakalpojumu apmaksā Izpildītājs, ja tiek konstatēts, ka Preces defekta rašanās iemesls nav Pasūtītāja vaina.
	11. Preces uzskatāmas par piegādātām un nodotām Pasūtītājam ar brīdi, kad Līdzēji abpusēji parakstījuši Preču pavadzīmi – rēķinu.
	12. Izpildītājs ir atbildīgs par piegādājamo Preču nejaušas, pilnīgas vai daļējas bojāejas vai bojāšanās risku līdz Preču pavadzīmes - rēķina parakstīšanas brīdim.
	13. Kontaktpersonas Līguma darbības laikā:
		1. no Pasūtītāja puses – \_\_\_\_\_\_\_\_\_\_\_\_;
		2. no Izpildītāja puses – \_\_\_\_\_\_\_\_\_\_\_\_.
3. **Līguma DARBĪBAS LAIKS, Garantija un samaksas kārtība**
	1. Līgums stājas spēkā ar parakstīšanas brīdi un tiek noslēgts uz 12 (divpadsmit) kalendāra mēnešiem, vai līdz līguma summas sasniegšanai, atkarībā no tā, kurš nosacījums iestājas pirmais.
	2. Līdzēji ir tiesīgi pagarināt Līguma termiņu abpusēji par to vienojoties un saskaņā ar Publisko iepirkumu likumu.
	3. Preces garantija ir ne mazāka kā 24 (divdesmit četri) kalendārie mēneši no piegādes brīža.
	4. Preces garantija neattiecas uz Preces defektiem, kas radušies:
		1. ekspluatējot Preci neatbilstoši tās ekspluatācijas noteikumiem (ražotāja instrukcijām);
		2. pierādāmu Preces lietotāju nolaidības, nepareizas Preces lietošanas vai apzinātu bojājumu konstatēšanas gadījumā;
		3. neatļautu izmaiņu veikšanas, Pasūtītāja pašrocīgas remontēšanas rezultātā, kas ir pretrunā ar Preces ražotāja instrukcijām;
		4. nepārvaramas varas apstākļu rezultātā.
	5. Par jebkuru Preces bojājumu vai darbības traucējumu, kas jānovērš Preces garantijas ietvaros, Pasūtītājs sastāda defektu aktu, kas ir saistošs Izpildītājam, un nekavējoties iesniedz Izpildītājam. Izpildītājam ne vēlāk kā 2 (divu) darba dienu laikā no paziņošanas brīža jāierodas uz abpusēju defektu akta sastādīšanu. Ja Izpildītājs minētajā termiņā neierodas, Pasūtītājs vienpusēji sagatavo Preces defektu aktu, kas ir saistošs Izpildītājam.
	6. Jautājumu par Preces defekta aktā norādītā pamatotību izlemj Līdzēju pilnvarotie pārstāvji Preces defektu akta sastādīšanas brīdi. Ja Līdzēju pārstāvji nevar vienoties, Līdzējiem ir tiesības pieaicināt neatkarīgu ekspertu, kura pakalpojumu apmaksā Izpildītājs gadījumā, ja tiek konstatēts, ka Preces bojājuma rašanās iemesls nav Pasūtītāja vaina. Ja neatkarīgais eksperts konstatē, ka Preces bojājums radies Pasūtītāja vainas dēļ, neatkarīgā eksperta pakalpojumus apmaksā Pasūtītājs.
	7. Pamatojoties uz Preces defektu aktu, Izpildītājam, ne vēlāk kā 10 (desmit) kalendāro dienu laikā no defektu akta saņemšanas dienas, jānomaina Prece ar jaunu Preci vai jāveic Preces remonts bez papildus samaksas.
	8. Ja Preces bojājums radies Pasūtītāja vainas dēļ, Preces remontu apmaksā Pasūtītājs, iepriekš saskaņojot ar Izpildītāju Preces remonta darbu apjomu, cenu un laiku.
	9. Pasūtītājs ir tiesīgs vienpusēji atkāpties no līguma, rakstiski par to brīdinot Izpildītāju bez jebkādu zaudējumu atlīdzības pienākuma saistībā ar Līguma izbeigšanu, nosūtot par to paziņojumu ar elektroniskā pasta starpniecību, izmantojot drošu elektronisko parakstu:
		1. ja Izpildītājs, pēc pasūtījuma saņemšanas no Pasūtītāja puses, atkārtoti neizgatavo un nepiegādā Preci līgumā noteiktā termiņā.
		2. ja Izpildītājs, iesniedzot dokumentus saskaņā ar iepirkuma nolikumu iepirkuma komisijai, ir sniedzis nepatiesu informāciju.
		3. ja Izpildītājs atkārtoti piegādā šī līguma noteikumiem neatbilstošu Preci.
		4. Ja Izpildītājs paaugstina Finanšu piedāvājumā noteikto cenu.
	10. Līguma laušana neatbrīvo Izpildītāju no zaudējumu atlīdzības.
	11. Izpildītājs ir tiesīgs vienpusēji atkāpties no Līguma, nosūtot par to rakstisku paziņojumu uz Pasūtītāja juridisko adresi vismaz vienu mēnesi iepriekš, ja Pasūtītājs vismaz 30 (trīsdesmit) kalendārās dienas kavē Līgumā noteikto maksājumu veikšanas termiņu un Pasūtītājs pārkāpumu nenovērš 30 (trīsdesmit) kalendāro dienu laikā no Izpildītāja pretenzijas nosūtīšanas dienas uz Pasūtītāja juridisko adresi;
4. **Līguma summa un samaksas kārtība**
	1. Kopējā līguma summa ir 41 999,00 EUR (četrdesmit viens tūkstotis deviņi simti deviņdesmit deviņi *euro 00 centi*) bez PVN.
	2. Pievienotās vērtības nodoklis tiek maksāts atbilstoši attiecīgajā maksāšanas brīdī normatīvajos aktos noteiktajam.
	3. Preces cenā ir iekļauti transportēšanas izdevumi, nodokļi, kā arī visi citi izdevumi, kas rodas Izpildītājam sakarā ar Preces izgatavošanu, piegādi Pasūtītājam un uzstādīšanu.
	4. Samaksu par Preču piegādi veic, pamatojoties uz Izpildītāja izrakstītu rēķinu, kurā norāda Preču nosaukumu, cenu un Pasūtītāja Līguma numuru.
	5. Samaksa tiek veikta ne vēlāk kā 30 (trīsdesmit) dienu laikā pēc attiecīgā rēķina saņemšanas dienas.  Par apmaksas dienu uzskatāma diena, kad Pasūtītājs pārskaitījis naudu uz rēķinā norādīto Izpildītāja bankas kontu, ko apliecina attiecīgais maksājuma uzdevums.
	6. Ja Izpildītāja iesniegtajā rēķinā nav norādīts Preču nosaukums, cena un Pasūtītāja Līguma numurs, Pasūtītājs neveic rēķina apmaksu, bet informē izpildītāju par Līguma noteikumiem neatbilstoša rēķina iesniegšanu. Izpildītājam 2 (divu) darba dienu laikā no Pasūtītāja pieprasījuma ir pienākums iesniegt jaunu rēķinu, kas sagatavots atbilstoši Līguma noteikumiem.
	7. Par Preces apmaksas dienu tiek uzskatīta diena, kad Pasūtītājs ir pārskaitījis naudu uz Izpildītāja bankas kontu, ko apliecina attiecīgais maksājuma uzdevums.
	8. Līdzēji vienojas, ka Piegādātājs rēķinus un/vai aktus par savstarpējo norēķinu salīdzināšanu sagatavo elektroniskā formā un tie būs derīgi bez paraksta un zīmoga. Rēķini un akti par  savstarpējo norēķinu salīdzināšanu tiek nosūtīti elektroniski uz Pasūtītāja elektronisko       pasta adresi: rekini@stradini.lv.
	9. Izpildītājs vai Pasūtītājs vienu reizi 12 mēnešos var ierosināt pārskatīt kopējās Preču izmaksas. Kā pamatojumu iesniedzot otrai pusei informāciju par patēriņa cenu indeksāciju (PCI) izmaiņu Latvijas Republikā. Par ticamu un pamatotu informāciju tiks uzskatīta informācija, kas iegūta no Centrālās statistikas pārvaldes. Otrai pusei ir tiesības izvērtēt iesniegto informāciju. Preces izmaksu izmaiņu apstiprināšanas gadījumā, Preču izmaksu cenas palielināšana nedrīkst pārsniegt 10% no aktuālas Preču cenas.
5. **IZPILDĪTĀJA UN PASŪTĪTĀJA TIESĪBAS UN PIENĀKUMI**
	1. Izpildītājs apņemas veikt Tehniskajam piedāvājumam atbilstošu Preces izgatavošanu, piegādi un uzstādīšanu Pasūtītājam kopā ar visiem komplektācijā ietilpstošajiem materiāliem un dokumentāciju (saskaņā ar līguma 1.pielikumu).
	2. Izpildītājs apņemas veikt Preces piegādi Līgumā noteiktā kārtībā un termiņā.
	3. Izpildītājs ir atbildīgs par Preces atbilstību Latvijas Republikas normatīvo aktu prasībām.
	4. Izpildītājs apņemas nodrošināt piegādei izmantoto materiālu, metožu, paņēmienu, kā arī darbus pārraugošo un izpildošo darbinieku kvalifikācijas atbilstību Latvijas Republikas spēkā esošo normatīvo aktu prasībām.
	5. Izpildītājs uzņemas atbildību par zaudējumiem, kuri nodarīti Pasūtītājam un trešajām personām sakarā ar šī līguma noteikumu pārkāpumu, ja Izpildītājs tajos vainojams.
	6. Izpildītājs apņemas līguma izpildi nenodot trešajai personai bez Pasūtītāja rakstiskas atļaujas.
	7. Izpildītājs apņemas piegādāt Preci Pasūtītājam izdevīgā darba laikā.
	8. Pasūtītājam ir tiesības pārbaudīt piegādātās Preces kvalitāti un pieteikt pretenzijas, ja tā neatbilst līguma noteikumiem.
	9. Pasūtītājs veic līgumā noteiktajā termiņā piegādātās kvalitatīvās un līguma noteikumiem atbilstošas Preces pieņemšanu un apmaksu līguma noteiktajā kārtībā.
	10. Pasūtītājs apņemas Izpildītājam nodrošināt pienācīgus apstākļus Preces piegādes veikšanai.
	11. Puses apliecina un garantē, ka neveiks koruptīvas darbības un ievēros visus piemērojamos normatīvos aktus un vadlīnijas, kas regulē korupcijas un interešu konfliktu novēršanu. Izpildītājs apliecina, ka ir iepazinies ar informāciju par VSIA “Paula Stradiņa klīniskā universitātes slimnīca” politiku attiecībā uz korupcijas un interešu konflikta novēršanu mājaslapā www.stradini.lv (sadaļā: sadarbības partneriem), tai skaitā ar noteiktajiem pamatprincipiem, kas ir jāievēro sadarbības partneriem, atbilst tiem un apņemas tos ievērot, kā arī nodrošināt, ka tos ievēro tā darbinieki, pārstāvji.
6. **Līdzēju atbildība par līguma nepildīšanu**
	1. Līgums stājas spēkā no Līdzēju parakstīšanas brīža un darbojas līdz saistību pilnīgai izpildei, ievērojot Līguma nosacījumus.
	2. Līdzējam ir pienākums atlīdzināt otram Līdzējam nodarītos tiešos vai netiešos zaudējumus, ja tādi ir radušies prettiesiskas rīcības rezultātā un ir konstatēta un dokumentāli pamatoti pierādīta zaudējumu nodarītāja vaina, zaudējumu esamības fakts un zaudējumu apmērs, kā arī cēloniskais sakars starp prettiesisko rīcību un nodarītajiem zaudējumiem.
	3. Ja Izpildītājs neveic Preču izgatavošanu, piegādi un uzstādīšanu Līgumā noteiktajā termiņā, Izpildītājam var tikt noteikts līgumsods 1 % (viena procenta) apmērā no savlaicīgi nepiegādātās Preču summas par katru nokavēto dienu, bet ne vairāk kā 10 % (desmit procenti) no nepiegādāto Preču summas.
	4. Ja Pasūtītājs neveic rēķina apmaksu Līgumā noteiktajā termiņā, Pasūtītājam var tikt noteikts līgumsods 1 % (viena procenta) apmērā no savlaicīgi neapmaksātās Preču rēķina summas par katru nokavēto dienu, bet ne vairāk kā 10 % (desmit procenti) no neapmaksātās Preču rēķina summas, bet ne vairāk kā 10% no Līguma summas.
	5. Ja Izpildītājs neapmaina neatbilstošās Preces vai neveic Preču remontu Līgumā noteiktajā termiņā, var tikt noteikts līgumsods 10 % (desmit procenti) apmērā no neatbilstošo Preču cenas, bet ne vairāk kā 10% no Līguma summas.
	6. Līgumsoda samaksa neatbrīvo Līdzējus no Līguma izpildes.
7. **NEPĀRVARAMA VARA**
	1. Gadījumā, ja Līguma noteikumi netiek pildīti vai tiek pildīti neapmierinoši tādu ārkārtas apstākļu dēļ, kuru iestāšanos Līdzēji, pēc saprātīga vērtējuma, un, ievērojot Līguma priekšmeta īpašo raksturu, Līgumā paredzēto pakalpojumu nozīmi, ar to saistīto risku un atbildību, nav varējušas paredzēt vai novērst, un, kas būtiski apgrūtina šī Līguma noteikumu izpildi, Līdzēji tiek atbrīvotas no atbildības par savlaicīgu neizpildi vai nepilnīgu izpildi.
	2. Šajā Līgumā ar ārkārtas apstākļiem tiek saprastas dabas katastrofas, ugunsnelaimes, kara darbība, streiki, valdības un tās institūciju noteiktie ierobežojumi un citi nepārvaramās varas gadījumi, kurus Līdzēji nevar kontrolēt un ietekmēt.
	3. Par nepārvaramas varas apstākli nevar tikt atzīts citu līguma izpildē iesaistīto personu saistību neizpilde, vai nesavlaicīga izpilde.
	4. Līdzējam, kuras pienākumu izpilde nepārvaramās varas rezultātā ir apgrūtināta vai kļuvusi neiespējama, nekavējoties jāpaziņo otrai pusei par radušos stāvokli, kā arī nekavējoties jāpiedāvā iespējamais risinājums.
	5. Līdzējs, kurš atsaucas uz nepārvaramu varu, tas jāpierāda otram Līdzējam. Ja nepārvaramās varas dēļ Līguma pildīšana tiek aizkavēta vairāk kā par 30 (trīsdesmit) dienām, Līdzēji sarunu ceļā lemj par savām iespējām turpināt pildīt līgumsaistības.
8. **Pārējie nosacījumi**
	1. Līgumā vai tā pielikumos ietvertie nosacījumi var tikt grozīti vai papildināti tikai abiem Līdzējiem vai to pilnvarotiem pārstāvjiem parakstot papildus vienošanos. Līdzēju saziņa sakarā ar šī Līguma izpildi notiek rakstveidā.
	2. Neviens no Līdzējiem nedrīkst nodot savas tiesības, kas saistītas ar Līgumu, trešajai personai, bez rakstiskas saskaņošanas ar otru Līdzēju.
	3. Ja Līguma darbības laikā netiek sasniegta Līguma 4.1.punktā noteiktā summa, Pusēm vienojoties Līguma darbības termiņš var tikt pagarināts saskaņā ar Publisko iepirkumu likumā noteikto.
	4. Gadījumā, ja ir mainījušās Latvijas Republikas normatīvo aktu prasības Precei, Pasūtītājs par to informē Izpildītāju un Izpildītājs veic attiecīgās korekcijas, nemainot Preces cenu.
	5. Par jautājumiem, kuri nav atrunāti šajā Līgumā, Līdzēji vadās, saskaņā ar LR normatīvajiem aktiem.
	6. Līdzēju domstarpības, kas saistītas ar Līguma izpildi, tiek risinātas vienošanās ceļā. Vienošanās tiek noformēta tikai rakstiski. Gadījumā, ja Līdzēji nevienojas, tad strīdu nodod izskatīšanai tiesā LR normatīvajos aktos paredzētajā kārtībā.
	7. Ja Līguma darbības laikā notiek Līdzēju reorganizācija vai likvidācija, tā tiesības un pienākumus realizē tiesību un saistību pārņēmējs.
	8. Izpildītājs nenodod Līguma saistību izpildi trešajai personai.
	9. Juridiskās adreses vai bankas rekvizītu maiņas gadījuma, Līdzēju pienākums ir 5 (piecu) darba dienu laikā paziņot par to otram Līdzējam. Pretējā gadījumā vainīgais Līdzējs pilnībā atlīdzina otram Līdzējam nodarītos vai tādējādi radušos zaudējumus.
	10. Līgums sastādīts latviešu valodā ar npielikumu, kas ir šī Līguma neatņemama sastāvdaļa. Līgums parakstīts ar drošu elektronisku parakstu un tam ir juridisks spēks. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums.
9. **LĪDZĒJU PARAKSTI UN JURIDISKĀS ADRESES**

|  |  |
| --- | --- |
| **Pasūtītājs:****VSIA “Paula Stradiņa klīniskā****universitātes slimnīca”**Reģ. Nr. 40003457109Pilsoņu iela 13, Rīga, LV - 1002 Banka: AS Swedbank  Bankas kods: HABALV22  Konta Nr.: LV74HABA0551027673367  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  | **Izpildītājs:****SIA“\_\_\_\_\_\_\_\_\_\_\_”**Reģ. Nr.:Adrese:Banka: Bankas kods: Konta Nr.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |